Ontsnapte moordverdagte weer vasDie hooggeregshof in Johannesburg. (Foto: Christel Cornelissen) ’n Moordverdagte wat vroeër vandeesmaand uit die Johannesburgse hooggeregshof ontsnap het, is sowat drie weke later weer in hegtenis geneem. Kapt. Mavela Masondo, woordvoerder van die polisie, sê Africa Nkuna is een van 850 verdagtes wat oor die naweek in Gauteng in hegtenis geneem is. Nkuna was een van vyf gevangenes wat op 9 Desember ŉ poging aangewend het om uit die hooggeregshof te ontsnap. Drie van Nkuna se medepligtiges is egter gevang nog voordat hulle die hofgebou kon verlaat en ŉ ander is doodgeskiet. Nkuna was die enigste wat daarin kon slaag om te ontsnap. Volgens Masondo is Nkuna oor die naweek weer in hegtenis geneem toe die polisie in samewerking met die Kagiso-misdaadvoorkomingseenheid ŉ minibus in die omgewing van Kagiso afgetrek het. ŉ Aanklag van ontsnapping sal by die bestaande aanklagte van moord teen Nkuna bygevoeg word. Byna 200 van die 850 verdagtes wat oor die naweek in hegtenis geneem is, is gedurende padblokkades in Johannesburg aangekeer.